Saak teen voormalige KZN-polisiehoof, omstrede sakeman uitgestelLt.genl. Mmamonnye Ngobeni. Foto: SAPD Die saak van korrupsie en bedrog teen die omstrede Durbanse sakeman Thoshan Panday, die voormalige polisiekommissaris van KwaZulu-Natal, Mmamonnye Ngobeni, en twee ander, is tot Desember uitgestel. Die Durbanse streekhof het Woensdag die saak tot 17 Desember uitgestel om die Nasionale Vervolgingsgesag (NVG) se ondersoekdirektoraat die geleentheid te gee om magtiging van adv. Shamila Batohi, die nasionale direkteur van openbare vervolging (NDOV), te kry om ŉ aanklag van rampokkery by die klagstaat te voeg. Regsverteenwoordigers vir Ngobeni het ’n dokument ingedien wat ook deur Batohi oorweeg sal word. Ngobeni se regspan beweer dit is ’n nolle prosequi-sertifikaat wat deur adv. Moipone Noko, voormalige direkteur van openbare vervolging in KwaZulu-Natal, onderteken is. Die NVG reik ’n nolle prosequi-sertifikaat uit wanneer hy besluit om iemand nie te vervolg nie. Thoshan Panday. Foto: http://www.pandagroupsa.com/ Batohi sal ook die voorleggings wat Noko in ’n interne NVG-memorandum oor die saak gedoen het, oorweeg. Die uitstel van die saak sal die NDOV voldoende geleentheid bied om alle aangeleenthede te oorweeg. Panday, Ngobeni, die voormalige polisiekaptein Aswin Narainpershad en kol. Navin Madhoe is verlede maand in hegtenis geneem in verband met bewerings van tenderbedrog van R47 miljoen tydens die 2010-Wêreldbekersokkertoernooi. Dit word ook beweer dat destyds gepoog is om ’n polisiebeampte om te koop. Meer as 200 klagtes staar hulle in die gesig. Die aanklagte van korrupsie spruit uit beweerde betalings wat Panday gemaak het vir ’n verjaardagpartytjie vir Ngobeni se man. Dit sluit ook omkoopgeld van R2 miljoen in wat glo aan die voormalige hoof van die Valke van KwaZulu-Natal, genl. Johan Booysen, aangebied is om die ondersoek teen Panday en Madhoe te ondermyn. Dit word beweer dat Madhoe genl. Booysen probeer omkoop het met kontant wat na bewering deur Panday verskaf is om met bewyse te peuter en die ondersoek wat die Valke-baas begin het, in die wiele te ry.